Departement besweer vrese oor varkgriep(Argieffoto: Pixabay.com) Die Gautengse departement van onderwys het Woensdag gesê berigte van ŉ varkgriepuitbreking in die provinsie is onwaar. Dr. Bandile Masuku, LUR vir gesondheid in Gauteng, sê die departement het die Nasionale Instituut vir Oordraagbare Siektes (Nios) versoek om onbevestigde bewerings dat talle mense in die provinsie varkgriep opgedoen het, te ondersoek. “Ek wil die publiek gerusstel dat daar geen uitbreking of verspreiding van die siekte is nie en bevestig weer die Nios se verslae oor Suid-Afrika se 2019‑griepseisoen. Die verslag stel dit dat die land hoë vlakke in die virus watch-program bereik het en daarom doen ons ŉ beroep op inwoners om by die naaste mediese fasiliteit aan te meld indien hulle simptome van varkgriep ervaar,” het Masuku gesê. Dié simptome sluit in koors, hoes, seerkeel, loopneus, kortasem, uitermatige moegheid en swakheid, hoofpyn, spierpyn en liggaamspyne, kouekoors en sweterigheid. Masuku het die publiek herinner dat elkeen kan help om die verspreiding van enige siektes te beperk deur jou mond en neus te bedek wanneer jy hoes of nies, dadelik ontslae te raak van gebruikte snesies en hande gereeld met seep te was. “Die departement doen ook ŉ beroep op weerlose mense soos kinders, bejaardes, mense met chroniese siektes, asook MIV‑positiewe pasiënte, om by hul naaste gesondheidsfasiliteit aan te klop vir ŉ griepinenting.”